Il-Kummissjoni tilqa' l-ftehim politiku bejn il-Parlament Ewropew u l-Kunsill dwar Orizzont Ewropa, l-akbar programm transnazzjonali li qatt appoġġa r-riċerka u l-innovazzjoni. Il-programm il-ġdid tal-UE għar-riċerka u l-innovazzjoni se jkollu baġit ta' madwar €95.5 biljun għall-2021-2027 (prezzijiet attwali). Dan jinkludi €5.4 biljun (prezzijiet attwali) minn NextGenerationEU biex jixprunaw l-irkupru u jagħmlu l-UE aktar reżiljenti għall-futur, kif ukoll bħala tisħiħ addizzjonali ta' €4.5 biljun (prezzijiet attwali). Dan jirrappreżenta żieda ta' 30% fejn jidħol il-programm attwali tar-riċerka u l-innovazzjoni, Orizzont 2020 (meta Orizzont Ewropa jitqabbel ma' Orizzont 2020 għall-UE27, bi prezzijiet kostanti) u jagħmlu l-aktar programm ambizzjuż tar-riċerka u l-innovazzjoni fid-dinja. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Il-ftehim tal-lum huwa kisba importanti ħafna għall-Ewropa. Bil-programm Orizzont Ewropa, il-komunità Ewropea tar-riċerka, l-organizzazzjonijiet tar-riċerka u ċ-ċittadini tagħna jistgħu jistrieħu fuq l-akbar programm tar-riċerka u l-innovazzjoni fid-dinja. Hu l-għodda ewlenija tagħna biex insaħħu l-bażi xjentifika u teknoloġika tagħna, niżviluppaw soluzzjonijiet għal għajxien aktar san, inrawmu t-trasformazzjoni diġitali u niġġieldu t-tibdil fil-klima, għar-reżiljenza kollettiva tagħna.” Orizzont Ewropa se jippromwovi l-eċċellenza u jipprovdi appoġġ siewi lill-aqwa riċerkaturi u innovaturi biex jixprunaw il-bidliet sistemiċi meħtieġa biex tiġi żgurata Ewropa ekoloġika, b'saħħitha u reżiljenti. Dan se jixpruna l-eċċellenza xjentifika permezz tal-Kunsill Ewropew tar-Riċerka (ERC) biex l-aqwa riċerkaturi tagħna jkunu jistgħu jimbuttaw il-fruntieri tal-għarfien biex jindirizzaw l-isfidi ekonomiċi u soċjali tagħna. Il-fellowships u l-iskambji ta' Marie Skłodowska-Curie se jgħinu lill-aħjar talent u lir-riċerkaturi żgħażagħ biex jespandu l-għarfien u l-ħiliet tagħhom, u l-Ewropa se tibbenefika mill-pariri xjentifiċi, l-appoġġ tekniku u r-riċerka dedikata taċ-Ċentru Konġunt tar-Riċerka (JRC), is-servizz tax-xjenza u l-għarfien tal-Kummissjoni. Il-programm se jappoġġa wkoll ir-riċerka kollaborattiva relatata mal-isfidi tas-soċjetà tagħna u jsaħħaħ il-kapaċitajiet teknoloġiċi u industrijali b'raggruppamenti tematiċi li jindirizzaw l-ispettru kollu tal-isfidi dinjin. Pereżempju r-raggruppament tal-Enerġija u l-Mobbiltà tal-Klima ta' Orizzont Ewropa u r-raggruppament tal-Industrija Diġitali u l-Ispazju se jżidu r-riżorsi tar-riċerka u l-innovazzjoni f'oqsma relatati mal-klima u jiżguraw li l-intrapriżi Ewropej ikollhom aċċess għat-teknoloġiji u d-data li jeħtieġu. F'dan tal-aħħar, ir-Riċerka Quantum se tingħata prijorità biex tespandi t-tmexxija xjentifika Ewropea u l-eċċellenza fit-teknoloġiji tal-kwantum. Ir-raggruppament tal-Kultura, Kreattività u Soċjetà Inklużiva ġie msaħħaħ, b'appoġġ għar-riċerka u l-innovazzjoni fis-setturi kulturali u kreattivi, il-wirt kulturali, permezz tal-bini ta' spazju kollaborattiv għall-wirt kulturali kif ukoll għall-umanistika u l-arti. Ir-raggruppament tas-Saħħa tiegħu se jindirizza sfidi bħall-pandemija tal-coronavirus, l-estensjoni tal-provi kliniċi, miżuri protettivi innovattivi, il-viroloġija, it-tilqim, it-trattamenti u d-dijanjostika, u t-traduzzjoni tas-sejbiet tar-riċerka f'miżuri tal-politika tas-saħħa pubblika. Il-missjonijiet Ewropej se jiffokaw fuq miri ambizzjużi, marbuta biż-żmien u li jistgħu jintlaħqu biex jinkisbu riżultati fir-rigward ta' oġġetti komuni Ewropej. Dawn jimmiraw li sal-2030, jiġu salvati 3 miljun ħajja minn mard tal-kanċer, 100 belt newtrali għall-klima, ikollna oċeani, ibħra u ilmijiet interni b'saħħithom, ikollna ħamrija u ikel tajbin għas-saħħa, u r-reġjuni jkunu reżiljenti għat-tibdil fil-klima. Għadd razzjonalizzat ta' Sħubijiet Ewropej se jħeġġeġ parteċipazzjoni wiesgħa ta' sħab mis-setturi pubbliċi u privati, li jkopru oqsma kritiċi bħall-enerġija, it-trasport, il-bijodiversità, is-saħħa, l-ikel u ċ-ċirkolarità. Peress li l-għarfien ma għandux konfini territorjali, Orizzont Ewropa se jinkoraġġixxi wkoll il-parteċipazzjoni, inaqqas id-distakk fir-riċerka u l-innovazzjoni, u jsaħħaħ iż-Żona Ewropea tar-Riċerka (ŻER) permezz ta' spettru wiesa' ta' miżuri li jappoġġaw lil pajjiżi bi prestazzjoni aktar baxxa fir-riċerka u l-innovazzjoni, biex jinbnew ċentri tal-eċċellenza, titjieb il-kapaċità tagħhom u jiġu ffaċilitati r-rabtiet kollaborattivi. Għal dan il-għan, se jiġi allokat 3.3% tal-baġit tal-programm, jiġifieri żieda sinifikanti meta mqabbel ma' Orizzont 2020. Barra minn hekk, il-programm se jintroduċi elementi ġodda bħall-Kunsill Ewropew tal-Innovazzjoni (EIC) u l-missjonijiet tal-UE. L-EIC, li diġà qed jitħaddem f'fażi pilota, se jirċievi baġit ta' aktar minn €10 bijun biex jagħti appoġġ lil innovazzjonijiet ġodda u rivoluzzjonarji ta' intrapriżi żgħar u medji (SMEs), ta' negozji ġodda u ta' kumpaniji b'kapitalizzazzjoni medja. Se jikkumplimenta lill-Istitut Ewropew tal-Innovazzjoni u t-Teknoloġija (EIT). L-ekosistemi tal-innovazzjoni Ewropej se jingħataw spinta billi ssir konnessjoni mal-atturi tal-innovazzjoni reġjonali u nazzjonali. Il-missjonijiet tal-UE għandhom l-għan li jindirizzaw kwistjonijiet li jaffettwaw il-ħajja tagħna ta' kuljum, li jvarjaw mill-ġlieda kontra l-kanċer għall-adattament għat-tibdil fil-klima, il-ħajja fi bliet aktar ekoloġiċi, l-iżgurar tas-saħħa tal-ħamrija għall-ikel, in-natura, in-nies u l-klima, u l-protezzjoni tal-ilmijiet u l-oċeani tagħna. Orizzont Ewropa se jżid l-impatt tiegħu billi jaħdem mill-qrib ma' programmi u politiki oħra tal-UE, bħal InvestEU, Erasmus+, il-Politika ta' Koeżjoni tal-UE, Ewropa Diġitali, il-Fondi Strutturali u ta' Investiment Ewropej, il-Faċilità Nikkollegaw l-Ewropa, u l-Faċilità għall-Irkupru u r-Reżiljenza, biex jippromwovi disseminazzjoni aktar malajr fil-livell nazzjonali u reġjonali, u l-użu tar-riżultati tar-riċerka u l-innovazzjoni. Għall-ewwel darba fl-istorja tal-programm qafas, ir-reġjuni, b'mod volontarju, se jkunu jistgħu jittrasferixxu parti mill-fondi reġjonali tagħhom għal Orizzont Ewropa biex jintużaw f'attivitajiet tar-riċerka u l-innovazzjoni fir-reġjun tagħhom. Il-Kummissjoni pproponiet ukoll li teżenta l-proġetti tas-Siġill ta' Eċċellenza għall-SMEs permezz ta' Orizzont Ewropa min-notifika fejn tidħol l-għajnuna mill-Istat li tkompli tiffaċilita l-appoġġ. Dan huwa possibbli minħabba s-salvagwardji inkorporati fil-programmi tal-UE ġestiti ċentralment mill-Kummissjoni. Dan il-ftehim politiku issa jeħtieġ l-approvazzjoni formali tal-Parlament Ewropew u tal-Kunsill. Sa mill-ftehim proviżorju ta' Marzu 2019, il-Kummissjoni kienet qed tħejji l-implimentazzjoni ta' Orizzont Ewropa biex tibda l-programm malajr kemm jista' jkun fl-2021. L-Ewropa tirrappreżenta 7% biss tal-popolazzjoni tad-dinja, iżda hi responsabbli għal 20% tal-investiment dinji fir-riċerka u fl-iżvilupp, tipproduċi terz tal-pubblikazzjonijiet xjentifiċi kollha ta' kwalità għolja, u tinsab fuq quddiem fid-dinja f'diversi setturi industrijali, fosthom il-prodotti farmaċewtiċi, is-sustanzi kimiċi, l-inġinerija mekkanika u l-moda. Ir-riċerka u l-innovazzjoni kienu kruċjali fil-ġlieda kontra t-tifqigħa tal-coronavirus. Ġew imwiegħda €1 biljun minn Orizzont 2020 biex jiġu żgurati l-iżvilupp kollaborattiv u l-użu universali ta' dijanjostika, trattamenti u vaċċini. Orizzont Ewropa se jipprovdi grad għoli ta' kontinwità ma' Orizzont 2020, il-programm attwali tal-UE għar-riċerka u l-innovazzjoni (2014-2020): tliet pilastri, eċċellenza fil-qalba, u ż-żamma tar-regoli u tal-proċeduri ta' finanzjament ittestjati ta' Orizzont 2020. Iżda dan ittejjeb biex jiġu massimizzati l-impatt tiegħu, ir-rilevanza tiegħu għas-soċjetà u l-potenzjal tiegħu għal innovazzjoni rivoluzzjonarja. Fl-10 ta' Novembru 2020, intlaħaq ftehim politiku bejn il-Parlament Ewropew, l-Istati Membri tal-UE fil-Kunsill kif ukoll il-Kummissjoni dwar il-baġit fit-tul li jmiss tal-UE u dwar NextGenerationEU. Bħala l-pass li jmiss, l-adozzjoni legali tal-pakkett tal-QFP mill-Kunsill u mill-Parlament Ewropew flimkien mar-ratifika tad-Deċiżjoni dwar ir-Riżorsi Proprji issa saru ħtieġa urġenti. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hi strument temporanju mfassal biex jiġi xprunat l-irkupru tal-Ewropa, se jkun l-akbar pakkett ta' stimolu li qatt ġie ffinanzjat mill-baġit tal-UE. B'kollox ġew allokati €1.8 triljun ħalli jgħinu lill-Ewropa terġa' tqum fuq saqajha wara l-COVID-19. Se tkun Ewropa aktar ekoloġika, aktar diġitali u aktar reżiljenti. Orizzont Ewropa, ħarsa ġenerali (skeda informattiva) Riċerka u lnnovazzjoni dwar il-coronavirus Paġna web ta' Orizzont Europa Pjan ta' rkupru Baġit fit-tul tal-UE 2021-2027 u NextGenerationEU